Diari Oficial de la Generalitat Valenciana


Sumari del DOGV 8529, del 15-04-2019 (2019/3837)

ACORD d'11 d'abril de 2019, del Consell de la Sindicatura de Comptes, pel qual s'aprova la instrucció relativa a la fiscalització de les comptabilitats de les eleccions a les Corts de 28 d'abril de 2019.
-----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8529

Data del DOGV
:   15-04-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/3837


Data del document
:   11-04-2019

Organisme emissor
:   Sindicatura de Comptes

Tipus de document
:   Acord

ACORD d'11 d'abril de 2019, del Consell de la Sindicatura de Comptes, pel qual s'aprova la instrucció relativa a la fiscalització de les comptabilitats de les eleccions a les Corts de 28 d'abril de 2019. [2019/3837]  
El 28 d'abril de 2019 se celebraran eleccions a les Corts convocades pel Decret 2/2019, de 4 de març, del president de la Generalitat, de dissolució de les Corts i de convocatòria d'eleccions a aquestes (DOGV 8499, 05.03.2019). A més, en la mateixa data està prevista la celebració d'eleccions al Congrés dels Diputats i al Senat, que fiscalitzarà el Tribunal de Comptes.  
El Programa anual d'actuació per a 2019, aprovat pel Consell de la Sindicatura reunit el 27 de desembre de 2018, incorpora la fiscalització de les despeses electorals de les eleccions autonòmiques de 2019, dins de l'apartat corresponent i de conformitat amb l'article 44 de la Llei 1/1987, de 31 de març, electoral valenciana (LEV).  
Ateses les disposicions de l'article 45.2 de la LEV, la Sindicatura de Comptes es pronunciarà sobre la regularitat de les comptabilitats electorals, i, en el cas que apreciara irregularitats o violació dels límits establits en la matèria d'ingressos i despeses electorals, pot proposar la no-adjudicació o la reducció de la subvenció que ha d'obtenir de la Generalitat per al partit, coalició, federació o agrupació implicada. Si advertira, a més, indicis de conductes constitutives de delicte, ho comunicarà al Ministeri Fiscal.  
La Sindicatura de Comptes ha estimat convenient elaborar aquesta instrucció ?i publicar-la en el DOGV?, amb la finalitat de precisar els criteris tècnics que ha de seguir la fiscalització de les comptabilitats relatives a les eleccions a les Corts de 28 d'abril de 2019, a fi de facilitar a les formacions polítiques el compliment de les obligacions previstes en la normativa electoral. En aquest sentit, la instrucció de la Sindicatura guarda coherència amb les regulacions del Tribunal de Comptes en relació amb les eleccions a les Corts Generals (BOE 81, 04.04.2019).  
  
D'acord amb el procediment establit com a manera d'operar en el sector públic per les lleis 39/2015, d'1 d'octubre, de procediment administratiu comú de les administracions públiques, i 40/2015, d'1 d'octubre, de règim jurídic del sector públic, les remissions a la Sindicatura de Comptes de la comptabilitat electoral, així com els enviaments dels esborranys d'informe a les formacions polítiques per a donar compliment al tràmit d'al·legacions, s'han de realitzar per mitjans informàtics i telemàtics.  
Aquesta instrucció es remetrà, perquè en prenga coneixement, a la Junta Electoral de la Comunitat Valenciana i estarà disponible en la pàgina web de la Sindicatura de Comptes (https://www.sindicom.gva.es/). A més, juntament amb l'especificació dels formats en què s'han de retre els comptes i la documentació addicional pertinent, es comunicarà a totes les formacions polítiques que, d'acord amb el que es preveu en la normativa electoral, puguen estar obligades a presentar la comptabilitat electoral davant la Sindicatura de Comptes.  
  
1. Formacions polítiques obligades a presentar la comptabilitat electoral a la Sindicatura de Comptes i terminis legals  
De conformitat amb el que es preveu en l'article 44.1 de la LEV, en el termini de 30 dies posteriors al de les eleccions (és a dir, el 28.05.2019), els partits, federacions, coalicions i agrupacions d'electors que hagueren assolit els requisits exigits per a rebre subvencions de la Comunitat Valenciana o que hagueren sol·licitat avançaments amb càrrec a aquestes subvencions han de presentar, davant la Sindicatura de Comptes, una comptabilitat detallada i documentada dels seus respectius ingressos i despeses electorals. La Sindicatura de Comptes, dins dels 20 dies després de finalitzar el termini de presentació de les comptabilitats, pot demanar a les formacions obligades els aclariments i documents complementaris que estime necessaris, i aquestes formacions obligades han de donar resposta en el termini màxim de 10 dies.  
La Sindicatura de Comptes es pronunciarà en el seu informe sobre la regularitat de les comptabilitats electorals i, en el supòsit que aprecie irregularitats en aquestes, o violació dels límits establits en matèria d'ingressos i despeses electorals, s'efectuaran, en cas que siga procedent conformement amb el que s'assenyala en el punt 6 següent, propostes de reducció o de no-adjudicació de la subvenció a percebre, de conformitat amb l'article 45.3 de la LEV.  
Els resultats provisionals de les actuacions fiscalitzadores de la comptabilitat electoral s'han de trametre, per mitjans telemàtics, a les formacions polítiques a fi que aquestes puguen formular, en el termini de 10 dies hàbils, al·legacions i aportar tots els documents que estimen pertinents, d'acord amb el que es disposa en els articles 16.2 de la Llei de Sindicatura de Comptes i 55.1.c del seu Reglament de règim interior (DOGV 8308, 01.06.2018). Aquests resultats provisionals s'han d'acompanyar dels annexos corresponents en els quals s'han de detallar cadascuna de les operacions o partides comptabilitzades amb deficiències en la seua justificació, a fi de facilitar la identificació i la formulació, si és el cas, de les al·legacions i presentació de la documentació corresponent.  
  
2. Remissió telemàtica de la comptabilitat electoral per la seu electrònica de la Sindicatura de Comptes  
La comptabilitat electoral corresponent a les eleccions a les Corts de 28 d'abril de 2019 s'ha de presentar a la Sindicatura de Comptes mitjançant suport informàtic.  
La remissió de la documentació comptable, conjuntament amb els altres documents justificatius establits en aquesta instrucció, s'ha de realitzar a través de la seu electrònica de la Sindicatura de Comptes i es rebrà a través del seu registre telemàtic, conforme al que s'estableix en l'Acord de 12 de setembre de 2012, del Consell de la Sindicatura de Comptes, pel qual es crea i es regula el registre electrònic d'aquesta institució.  
El procediment per a la remissió telemàtica de la documentació s'ha d'ajustar al que es preveu en la Llei 39/2015, d'1 d'octubre, del procediment administratiu comú de les administracions públiques, així com les seues normes de desenvolupament en relació amb els procediments electrònics.  
La comptabilitat electoral ha de remetre's telemàticament utilitzant els fitxers que es publicaran en la seu electrònica de la Sindicatura de Comptes. La documentació justificativa que s'indica en els apartats 3.2 i 3.3 d'aquesta instrucció s'ha de presentar mitjançant fitxers en format PDF.  
Per a qualsevol eventualitat o dificultat que es presente en el procés d'enviament de la comptabilitat electoral, es pot contactar amb l'adreça de correu electrònic següent: kzpofosvrjfbcjofvlwvl@pmy.qu.  
  
  
3. Requisits de la documentació justificativa a presentar davant la Sindicatura de Comptes  
3.1. Documentació comptable. De conformitat amb l'apartat 1 de l'article 44 de la LEV, les formacions polítiques han de presentar una comptabilitat detallada i documentada dels seus respectius ingressos i despeses electorals. L'apartat 2 de l'article esmentat estableix que la presentació l'han de realitzar els administradors generals d'aquells partits, federacions, coalicions o agrupacions que hagueren concorregut a les eleccions en diverses circumscripcions i els administradors de les candidatures en la resta de casos.  
La comptabilitat electoral l'han de formular, com a regla general, segons el Pla de comptabilitat adaptat a les formacions polítiques (PCAFP), aprovat pel Ple del Tribunal de Comptes en la seua sessió de 20 de desembre de 2018, i modificat el 7 de març de 2019. Els estats comptables que cal remetre inclouran el balanç de situació, el compte de resultats ?segons els models inclosos en l'apartat IV de la tercera part del PCAFP?, el llibre diari, l'extracte dels moviments registrats agrupats per comptes (llibre major) i el balanç de sumes i saldos previ al tancament de la comptabilitat.  
Així mateix s'ha de remetre una relació detallada de cadascuna de les despeses de la campanya electoral, agrupades segons els conceptes assenyalats en l'article 130 de la LOREG, per circumscripció electoral, i per a cadascuna de les partides s'ha d'indicar la data de pagament si aquests pagaments s'han efectuat a través de caixa o bancs, així com, si és el cas, el compte bancari utilitzat.  
En el cas excepcional de formacions que hagen concorregut al procés electoral en un àmbit territorial limitat i que no arriben a una xifra de despesa igual o superior a 10.000 euros, han de remetre, almenys, la relació de despeses referida en l'apartat anterior i una relació d'ingressos indicant el seu origen i la data de cobrament, i si aquests s'han efectuat a través de caixa o bancs, així com, si és el cas, el compte bancari utilitzat.  
En el cas excepcional de formacions que hagen concorregut al procés electoral en un àmbit territorial limitat i que no arriben a una xifra de despesa igual o superior a 10.000 euros, hauran de remetre, almenys, una relació detallada de cadascun dels ingressos i despeses de la campanya electoral agrupats segons els conceptes assenyalats en l'article 130 de la LOREG, i indicar per a cadascuna de les partides la data de cobrament o pagament i si aquests pagaments s'han efectuat a través de caixa o bancs, així com, si és el cas, el compte bancari utilitzat.  
Les formacions polítiques han d'integrar en els comptes anuals de l'exercici 2019 €la fiscalització dels quals correspon amb exclusivitat al Tribunal de Comptes- la comptabilitat de les operacions economicofinanceres derivades de la seua participació en el procés electoral.  
3.2. Documentació justificativa dels ingressos. De conformitat amb l'article 125.1 de la LOREG, tots els fons destinats a sufragar les despeses electorals, qualsevol que siga la seua procedència, han d'ingressar-se en els comptes electorals.  
Amb caràcter general, les formacions polítiques han d'aportar la documentació acreditativa de l'origen de tots els recursos aplicats a la campanya electoral, en la qual, com a mínim, s'ha d'incloure:  
- Relació identificativa de les aportacions privades amb els requisits exigits en l'article 126 de la LOREG (nom, domicili i número del document nacional d'identitat o passaport). En el cas de rebre donacions a través de mecanismes de finançament participatiu (micromecenatge), els serà aplicable el que es disposa en l'article esmentat de la LOREG pel que fa a les aportacions privades.  
- Documentació acreditativa de l'origen dels fons procedents de la tresoreria ordinària del partit, segons preveu la LOREG.  
  
- Pòlisses de les operacions de crèdit i/o contractes de les operacions de préstecs formalitzats amb particulars (microcrèdits) que hagen sigut utilitzats per a finançar la campanya electoral. En aquest últim cas, es facilitarà una llista amb la identificació completa dels aportants.  
  
En les operacions d'endeutament per concessió de microcrèdits, s'ha de comprovar si els aportants es troben correctament identificats i si els imports dels crèdits no excedeixen el límit màxim previst en la normativa electoral per a les aportacions de fons, així com si aquestes operacions s'han formalitzat degudament i en els contractes respectius s'han estipulat les condicions essencials d'aquestes, el tipus d'interés aplicable i el termini de venciment. La verificació, si és el cas, del reintegrament efectiu per les formacions polítiques corresponents correspon al Tribunal de Comptes per excedir l'àmbit temporal de l'informe que ha d'emetre la Sindicatura de Comptes, considerant que la devolució de les quantitats rebudes pels partits polítics tindrà lloc després del cobrament de les subvencions electorals.  
- Documents acreditatius dels avançaments de les subvencions electorals.  
3.3. Documentació justificativa de les despeses electorals ordinàries. De conformitat amb l'article 130 de la LOREG, es consideren despeses electorals les que realitzen els partits, federacions, coalicions o agrupacions participants en les eleccions des del dia de la convocatòria fins al de la proclamació d'electes, pels conceptes determinats en aquest article. Es consideren irregulars, per vulnerar aquest precepte, les despeses electorals que siguen realitzades per les fundacions i altres entitats vinculades o dependents dels partits polítics, així com pels grups institucionals d'aquells.  
A l'efecte de la fiscalització de les despeses electorals, es trametrà còpia de la factura o document acreditatiu similar i justificant del pagament. Totes les factures justificatives remeses han d'indicar expressament les eleccions a les quals correspon la despesa electoral, així com el/els concepte/s de despesa de què es tracte de manera que es puga identificar amb claredat la seua naturalesa electoral.  
Es considerarà la totalitat de l'import facturat (impostos indirectes inclosos) en la quantificació de les despeses electorals.  
En el cas que els documents justificatius que acrediten la realització de les despeses electorals continguen descripcions genèriques dels béns o serveis facturats el valor individual dels quals supere l'import de 50.000 euros, s'ha d'adjuntar el pressupost o document descriptiu similar que permeta verificar la naturalesa i import dels conceptes facturats.  
Pel que fa a les despeses electorals, són criteris de la Sindicatura de Comptes els següents:  
- Les despeses de restauració es considera, igual com en fiscalitzacions de processos electorals anteriors, que no estan incloses entre els conceptes enumerats en l'esmentat article 130 de la LOREG. Com a excepció a la regla general, sí que s'accepten com a electorals aquelles despeses en les quals s'incórrega per a l'avituallament de les meses electorals.  
- Les despeses derivades de la realització d'enquestes electorals sobre intenció de vot en període electoral, d'acord amb la doctrina de la Junta Electoral Central i el criteri seguit pel Tribunal de Comptes en fiscalitzacions anteriors, no s'estimen compreses en els conceptes recollits en el mencionat article 130 de la LOREG.  
- Les despeses de formació dels candidats en què incórreguen les formacions polítiques no es consideren incloses entre els conceptes enumerats en l'esmentat article 130 de la LOREG.  
- D'acord amb el que s'estableix en l'article 130.h de la LOREG, les despeses de subministraments, com ara electricitat, telèfon, etc., no tindran la consideració de despesa electoral llevat que s'acredite fefaentment el seu caràcter electoral i, en conseqüència, la seua contractació amb motiu del procés electoral.  
- Es consideren com a despeses de desplaçament a què es refereix la lletra e de l'article 130 de la LOREG les despeses derivades del lloguer de vehicles o altres mitjans de transport dels candidats, dirigents dels partits i personal al servei de la candidatura.  
- Les despeses notarials de constitució del partit polític o les de legitimació de les signatures necessàries per a la presentació de les candidatures no es consideren compreses entre els conceptes enumerats en l'esmentat article 130 de la LOREG.  
- Es consideren com a despeses compreses en la lletra h de l'article 130 de la LOREG, en particular, les derivades de la preparació de la documentació comptable i administrativa associada al procés electoral, sempre que els serveis hagen sigut contractats específicament amb motiu d'aquest.  
- Tenen, així mateix, la consideració de despeses electorals d'acord amb el que s'estableix en l'article 130 de la LOREG, les realitzades en elements publicitaris de caràcter inventariable, amb independència que aquests puguen ser reutilitzats en període no electoral o en altres processos electorals.  
En relació amb els interessos de les operacions de crèdit concertades per al finançament de les campanyes electorals que es preveuen en l'apartat g de l'article 130 de la LOREG, es manté el criteri ?en congruència amb el sostingut pel Tribunal de Comptes- de considerar els interessos meritats des de la formalització del crèdit fins a un any després de la celebració de les eleccions o, si és el cas, fins a la data d'amortització del crèdit si aquesta es produïra abans. Aquesta estimació es calcularà sobre els imports següents del principal del deute i períodes:  
  
a) Sobre el capital pendent d'amortitzar, fins a la data en la qual sorgeix el dret de la percepció de l'avançament després de la presentació de la comptabilitat electoral a la Sindicatura de Comptes. A fi d'homogeneïtzar el període de meritació, aquest comprén des del dia de la convocatòria de les eleccions fins transcorreguts cinc mesos després de la celebració d'aquestes.  
b) Sobre els saldos no coberts pels avançaments de les subvencions, fins a completar l'any a partir de la celebració de les eleccions o, si és el cas, fins a la data d'amortització de crèdit si es produïra abans.  
  
Si en l'examen de la comptabilitat remesa s'observara que una formació política, sense justificació suficient, no ha aplicat els criteris anteriors en el càlcul i distribució dels interessos, la Sindicatura de Comptes ha d'ajustar els imports declarats a l'únic efecte de verificar el compliment del límit de despeses.  
3.4. Altra documentació. Sense perjudici de la documentació que s'estime necessària per a realitzar la fiscalització, que pot sol·licitar-se en qualsevol moment, es considera necessari disposar de còpia de les comunicacions efectuades a la junta electoral competent relatives als aspectes següents:  
- Nomenament de l'administrador o administrador general responsable de la comptabilitat electoral.  
- Identificació dels comptes bancaris electorals oberts.  
- Afecció, si és el cas, de les subvencions electorals als crèdits atorgats.  
- En el supòsit de presentar-se en coalició, còpia del pacte de coalició comunicat a la junta electoral competent.  
A més, es remetrà còpia íntegra dels extractes bancaris dels comptes electorals oberts en entitats de crèdit i comptes associats als crèdits atorgats.  
En el supòsit de presentar-se a les eleccions com una coalició de partits, també s'aportarà una còpia de l'acord d'integració de les comptabilitats electorals.  
3.5. Presentació i custòdia de la documentació que cal remetre. A l'efecte de la presentació de la documentació comptable i justificativa assenyalada anteriorment, s'acompanyarà escrit de remissió signat per l'administrador o administrador general, en el qual ha de figurar degudament identificada la documentació remesa i en el qual se'n certifique l'autenticitat.  
La custòdia dels originals, tant dels estats comptables com de la totalitat de documents justificatius, és responsabilitat de cada formació política.  
  
4. Informació de les entitats financeres i dels proveïdors  
De conformitat amb el que es disposa en els apartats 3 i 5 de l'article 133 de la LOREG, les entitats financeres que hagen concertat operacions amb les formacions polítiques i les empreses que els hagueren facturat per despeses electorals superiors a 10.000 euros han d'informar la Sindicatura de Comptes de les seues operacions respectives.  
Per a poder contrastar les despeses declarades per les formacions polítiques, se sol·licita la col·laboració d'aquestes a fi que, en el moment de la contractació del servei o quan ho estimen oportú, recorden a les esmentades entitats financeres i empreses el compliment d'aquesta obligació.  
Les entitats financeres i els proveïdors han de remetre la informació relativa a les seues operacions amb les formacions polítiques emprant els fitxers i models que es publicaran en la seu electrònica de la Sindicatura de Comptes. Per a tal fi, s'ha d'utilitzar l'adreça de correu electrònic següent: hchleokushfkjprfkybsv@nqs.ev o el registre electrònic de la Sindicatura de Comptes.  
  
5. Quantificació i comprovació dels límits legals de despeses  
5.1. Límit màxim de despeses electorals. Per al càlcul del límit màxim de despeses electorals s'apliquen les disposicions de l'article 40.1 de la LEV, conformement a l'import actualitzat establit en l'Ordre 3/2019 de la Conselleria d'Hisenda i Model Econòmic.  
Tenint en compte la convocatòria simultània de les eleccions a Corts Generals i de les eleccions a les Corts, les formacions polítiques poden presentar-se a un o als dos processos electorals concurrents. Per a determinar el límit màxim de despeses cal aplicar l'article 131.2 de la LOREG, d'acord amb la interpretació efectuada per la Junta Electoral Central, que resulta concordant amb l'aplicada pel Tribunal de Comptes en procediments fiscalitzadors anteriors.  
Per això, en el cas de concurrència als dos processos electorals que se celebren el 28 d'abril, el límit de despeses ha de ser la xifra major resultant de l'aplicació del límit de despeses legalment previst per a les eleccions generals o per a les eleccions autonòmiques, incrementada aquesta xifra en un 25 per 100 del límit legal de despeses de les eleccions a Corts Generals, en relació amb l'àmbit corresponent.  
La comprovació del compliment del límit a què es fa referència en el paràgraf anterior correspon al Tribunal de Comptes.  
5.2. Altres límits de despeses. Els articles 55 i 58, en relació amb la disposició addicional primera de la LOREG estableixen sengles límits específics referits a determinades despeses de publicitat exterior i a despeses de publicitat en premsa periòdica i emissores de ràdio privades, respectivament, que no poden excedir el 20 per cent del límit màxim de despeses en els dos casos.  
Per a facilitar la comprovació dels dos límits, la formació política ha de presentar, en la comptabilitat remesa, les despeses d'aquesta naturalesa de manera diferenciada de la de la resta de despeses.  
Les despeses en publicitat exterior vinculades al disseny i impressió de tanques publicitàries, banderoles i cartells es consideren despeses electorals ordinàries amb caràcter general. Aquest criteri s'ha d'aplicar, així mateix, per a la publicitat permanent en vehicles i mitjans de transport dels candidats i personal al servei de la candidatura.  
Pel que fa a les despeses de publicitat en premsa periòdica, es consideren incloses les despeses realitzades en premsa digital per la formació política per a la campanya electoral. De conformitat amb el que es disposa en l'Acord de la Junta Electoral Central de 29 de novembre de 2018, la publicitat electoral en xarxes socials no és imputable al límit de despeses de publicitat en premsa i ràdio, sempre que no es tracte de pàgines o perfils corresponents als referits mitjans, tot això sense perjudici que estiguen subjectes al límit legal de despeses electorals establit per a cada procés electoral.  
6. Propostes de la Sindicatura de Comptes en relació amb la subvenció a percebre per les formacions polítiques  
D'acord amb les disposicions de l'article 41 de la LEV, la Generalitat subvenciona les despeses electorals d'acord amb les regles específiques que s'hi estableixen. En cap cas la subvenció corresponent a cada formació política pot sobrepassar la xifra de despeses electorals declarades, justificades per la Sindicatura de Comptes en l'exercici de la seua funció fiscalitzadora.  
Com s'ha indicat anteriorment, de conformitat amb el que es preveu en l'article 45.3 de la LEV, en el cas que s'apreciaren irregularitats en les comptabilitats electorals presentades per les formacions polítiques o violacions de les restriccions establides en matèria d'ingressos i despeses electorals, la Sindicatura de Comptes pot proposar la no-adjudicació o reducció de la subvenció pública a percebre per la formació política de què es tracte.  
En l'informe de fiscalització cal deixar constància expressa de les irregularitats o violacions que s'aprecien ?entre aquestes, les que pogueren tenir el caràcter d'infraccions tipificades en l'article 17 de la LOFPP?. Si és el cas, s'efectuarà la proposta de no-adjudicació o de reducció que corresponga respecte a la subvenció electoral. Quan no es realitzen aquestes propostes, s'ha de fer constar expressament aquest fet.  
6.1. Proposta de no-adjudicació de la subvenció electoral. La proposta de no-adjudicació de la subvenció electoral es formularà per a les formacions polítiques que no complisquen amb l'obligació de presentar davant la Sindicatura de Comptes una comptabilitat detallada i documentada dels seus respectius ingressos i despeses electorals.  
6.2. Proposta de reducció de la subvenció electoral. La proposta de reducció de la subvenció electoral es fonamenta en els següents supòsits:  
A. La superació dels límits establits per a les aportacions privades.  
  
B. La falta de justificació suficient de la procedència dels fons utilitzats en la campanya electoral.  
C. La realització de despeses no autoritzades per la normativa electoral relatives a la contractació d'espais de publicitat electoral en emissores de televisió privada (article 60 de la LOREG), en les emissores de radiodifusió sonora de titularitat municipal (Llei orgànica 10/1991) i en les emissores de televisió local per ones terrestres (Llei orgànica 14/1995).  
A fi de quantificar l'import de la proposta de reducció de la subvenció electoral que corresponga a cada formació política, s'han d'aplicar els següents criteris:  
- En el cas que les aportacions privades superen el límit legal màxim de 10.000 euros, es proposarà una reducció pel doble de la quantitat excedida.  
- En el cas de recursos utilitzats en la campanya electoral per la formació política la procedència dels quals no haja quedat prou acreditada, es proposarà una reducció del 10 per cent de l'import fins a la xifra de 10.000 euros i del doble de la quantitat que excedisca a partir d'aquesta xifra.  
- En el cas de despeses no autoritzades per la normativa electoral vigent relatives a la contractació d'espais de publicitat electoral en les emissores de televisió privada (article 60 de la LOREG), en les emissores de radiodifusió sonora de titularitat municipal (Llei orgànica 10/1991) i en les emissores de televisió local per ones terrestres (Llei orgànica 14/1995), es proposarà la reducció de la subvenció en el 10 per cent de les despeses declarades irregulars.  
En el cas que les deficiències detectades afecten fonamentalment aspectes de naturalesa formal, se n'ha de valorar la incidència en la justificació i, en conseqüència, la Sindicatura de Comptes ha d'estimar la formulació de proposta de reducció de la subvenció que cal percebre.  
Amb independència de la quantia de les reduccions proposades, aquestes han de tenir com a límit l'import de les subvencions que corresponguen a les formacions polítiques pels resultats obtinguts. Aquestes subvencions, d'acord amb el que es disposa en l'article 127.1 de la LOREG, en cap cas podran sobrepassar la xifra de despeses declarades justificades per la Sindicatura de Comptes en l'exercici de la seua funció fiscalitzadora.  
  
7. Identificació de supòsits d'irregularitats que podrien constituir infraccions sancionables establides en la Llei orgànica 8/2007  
Conformement amb l'article 134.2 de la LOREG, i a més de les possibles propostes de no-adjudicació o reducció de la subvenció pública que ha de percebre la formació política que pogueren efectuar-se, la Sindicatura de Comptes identificarà les irregularitats o violacions que pogueren constituir infraccions sancionables en matèria d'ingressos i despeses electorals regulades en l'article 17 de la LOFPP. En particular, els supòsits que es referisquen a la superació dels límits de despeses electorals regulades en els articles 58.1 i de la LOREG, i l'article 40 de la LEV, en els termes establits en la LOFPP.  
En el cas d'observar-se l'existència d'aquestes irregularitats, s'ha de posar de manifest aquesta circumstància en l'informe de fiscalització, sense perjudici de fer constar altres possibles incompliments, a fi que el Tribunal de Comptes puga, si és el cas, iniciar el procediment sancionador regulat en l'article 18 de l'esmentada LOFPP, conformement amb les Regles internes del Tribunal de Comptes per a la iniciació i tramitació del procediment sancionador sobre finançament de partits polítics previst en la Llei orgànica 8/2007, de 4 de juliol, aprovades pel Ple de la institució en la seua sessió de 30 d'abril de 2015 i modificades el 30 de març de 2017.  
  
València,11 d'abril de 2019  
  
El síndic major,  
VICENT CUCARELLA TORMO.